
Rendeletek: 2 db

Határozatok: 7 db (42/2025. (VIII.27.) Kt. h. - 48/2025. (VIII.27.) Kt. h.)

Készült: Ordas Községi önkormányzat képviselő-testület
2025. augusztus 27-én megtartott  
 nyílt képviselő-testületi ülésén

TÁRGYMUTATÓ

[bookmark: _GoBack]Ordas Községi Önkormányzat Képviselő- testületének 2025. augusztus 27. napján megtartott rendkívüli nyílt ülésén elfogadott döntésekről


Rendeletek:

Ordas Község Önkormányzata Képviselő-testületének 7/2025. (IX. 1.) önkormányzati rendelete Ordas Községi Önkormányzat 2025. évi költségvetéséről szóló 2/2025. (II.17.) önkormányzati rendelet módosításáról

Ordas Község Önkormányzata Képviselő-testületének 8/2025. (IX. 1.) önkormányzati rendelete a szociális célú tűzifa juttatásának szabályairól

Határozat: 

Szám: 42/2025. (VIII.27.) Kt. h.
Tárgy: Szociális tűzifa szállítási költsége

Szám: 43/2025. (VIII.27.) Kt. h.
Tárgy: A Bursa Hungarica Önkormányzati Ösztöndíjrendszer 2026. évi fordulójához való csatlakozás

Szám: 44/2025 (VIII.27.) Kt. h.
Tárgy: Támogatási kérelem benyújtása a 2026. évi startmunka mintaprogramhoz

Szám: 45/2025 (VIII.27.) Kt. h.
Tárgy: Pályázat benyújtása a LEADER KAP-RD57-093-1-25 kódszámú Közösségi fejlesztések támogatása című felhívás alapján - Kommunális eszközök beszerzése és XXIX. Ordasi Falunapok rendezvény megvalósítása címmel

Szám: 46/2025 (VIII.27.) Kt. h.
Tárgy: Beszámoló a Homokhátsági Regionális Hulladékgazdálkodási Önkormányzati Társulás 2024 évi költségvetésének végrehajtásáról

Szám: 47/2025 (VIII.27.) Kt. h.
Tárgy: haszonbérleti szerződés jóváhagyása a 2438-as és a 2447-es hrsz-ú területek bérbeadására

Szám: 48/2025 (VIII.27.) Kt. h.
Tárgy: haszonbérleti szerződés jóváhagyása a 2129-es hrsz-ú terület bérbeadására





J E G Y Z Ő K Ö N Y V

Készült: Ordas Községi Önkormányzat Képviselő- testülete 2025. augusztus 27-én megtartott nyílt képviselő-testületi i ülésén.

Jelen vannak 
	
	Ordas Község Önkormányzat részéről:
Szabó Zsolt polgármester
Zsigmond Enikő alpolgármester
Patyi Roland képviselő
Tóth Judit képviselő
Varga Attiláné képviselő

Tanácskozási joggal jelen van:
		dr. Sárközi Zsolt János jegyző 

A polgármester 16 órakor megnyitotta az ülést.

Szabó Zsolt: Köszöntöm a képviselő-testület tagjait. 
Megállapítom, hogy az ülés határozatképes, mivel 5 fő szavazásra jogosult képviselőből jelen van mindenki. Jegyzőkönyv hitelesítésére javaslom Varga Attiláné és Patyi Roland képviselőt, jegyzőkönyv vezetésére Katona-Walter Bernadett munkatársunkat.
Aki egyetért a jegyzőkönyv hitelesítőkkel és vezetőre tett javaslatommal, kérem, szavazzon.

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetért a jegyzőkönyv hitelesítőre és a jegyzőkönyvvezetőre tett javaslattal.

Napirendi pontok:

1./ Ordas Községi Önkormányzat 2025. évi költségvetésének módosításáról szóló rendelet elfogadása 
Előterjesztő: Szabó Zsolt polgármester

2./ A 2025.évi szociális célú tűzifa juttatásának szabályairól szóló önkormányzati rendelet elfogadása
Előterjesztő: Szabó Zsolt polgármester

3./ Bursa Hungarica Felsőoktatási Önkormányzati Ösztöndíjrendszerhez csatlakozásról döntés
Előterjesztő: Szabó Zsolt polgármester

4./ Támogatási kérelem benyújtása a 2026. évi startmunka mintaprogramhoz
Előterjesztő: Szabó Zsolt polgármester

5./ Pályázat benyújtása a LEADER KAP-RD57-093-1-25 kódszámú Közösségi fejlesztések támogatása című felhívás alapján - Kommunális eszközök beszerzése és XXIX. Ordasi Falunapok rendezvény megvalósítása címmel
Előterjesztő: Szabó Zsolt polgármester

6./ Beszámoló a Homokhátsági Regionális Hulladékgazdálkodási Önkormányzati Társulás 2024 évi költségvetésének végrehajtásáról 

7./ Földbérleti szerződések meghosszabbítása
Előterjesztő: Szabó Zsolt polgármester

8./ Egyéb ügyek
Előterjesztő: Szabó Zsolt polgármester

Szabó Zsolt: Javaslom a napirendi pontok elfogadását. Kérem, aki ezzel egyetért szavazzon!

(a meghívó a jegyzőkönyv 1., a jelenléti ív a 2. melléklete)

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett a napirendi pontokkal.

1./ Ordas Községi Önkormányzat 2025. évi költségvetésének módosításáról szóló rendelet elfogadása 

Szabó Zsolt: Van-e a napirendi ponttal kapcsolatban kérdés?

(az előterjesztés a jegyzőkönyv 3. melléklete)

Zsigmond Enikő: Szeretném kérdezni, hogy pontosan miből is adódott a módosítás?

Farkasné Varga Zsanett: A közhatalmi bevételek adónövekedéséből. A működési célú támogatások államháztartáson belüli résznél betervezett szociális ágazati pótlék van, és ez most hogy megérkezett, átcsoportosítottam.

Dr. Sárközi Zsolt János: Formai dolgok.

Szabó Zsolt: Van-e ezzel kapcsolatban kérdés? Amennyiben nincs, javaslom elfogadni.

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag elfogadta.

Ordas Község Önkormányzata Képviselő-testületének 7/2025. (IX. 1.) önkormányzati rendelete Ordas Községi Önkormányzat 2025. évi költségvetéséről szóló 2/2025. (II.17.) önkormányzati rendelet módosításáról

(a rendelet a jegyzőkönyv 4. melléklete)

2./ A 2025.évi szociális célú tűzifa juttatásának szabályairól szóló önkormányzati rendelet elfogadása
Előterjesztő: Szabó Zsolt polgármester

Szabó Zsolt: A napirendi ponttal kapcsolatos rendelet-tervezetet olvashattátok, lenne egy módosító kérésem a beadási határidővel kapcsolatban. Mivel a beadás vége pont az őszi szünet időpontjára esik, így javaslom, hogy október 20. legyen a beadási határidő.
A jövedelem határ egyedül élő esetében a szociális vetítési alap 600%,-a családosok esetében 450%-a lenne. A fa kivágása már elkezdődött Géderlak térségében, vegyes kemény lombos tűzifa vágása. Szállítási költség kb. 300.000 Ft lenne.
Van-e ezzel kapcsolatban kérdés?
Amennyiben nincs, javaslom a rendelet elfogadását.

(az előterjesztés a jegyzőkönyv 5. melléklete)

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag elfogadta.

Ordas Község Önkormányzata Képviselő-testületének 8/2025. (IX. 1.) önkormányzati rendelete a szociális célú tűzifa juttatásának szabályairól
(a rendelet a jegyzőkönyv 6. melléklete)

Szabó Zsolt: Döntenünk kell a szállítási költségekről is. Ez úgy tűnik,  312.420 Ft lesz. Kérem, aki támogatja, kézfeltartással jelezze!

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett.

Szám: 42/2025. (VIII.27.) Kt. h.
Tárgy: Szociális tűzifa szállítási költsége

H A T Á R O Z A T

Ordas Községi Önkormányzat Képviselő-testülete a szociális tűzifa szállítási költségét, várhatóan 312.420,-Ft-ot, az önkormányzat 2025. évi költségvetése szociális előirányzat keret terhére biztosítja.
A képviselő-testület felhatalmazza a polgármestert, hogy a szállítói szerződést kösse meg.

Felelős: Szabó Zsolt, polgármester
Határidő: 2025. október 30.

A határozatról értesül: GKÖHI gazdálkodás

3./ Bursa Hungarica Felsőoktatási Önkormányzati Ösztöndíjrendszerhez csatlakozásról döntés
Előterjesztő: Szabó Zsolt polgármester

Szabó Zsolt: A csatlakozás minden éveben megtörténik, javaslom idén is, hogy csatlakozzunk.
(az előterjesztés a jegyzőkönyv 7. melléklete)

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett.

Szám: 43/2025. (VIII.27.) Kt. h.
Tárgy: A Bursa Hungarica Önkormányzati Ösztöndíjrendszer 2026. évi fordulójához való csatlakozás
H A T Á R O Z A T
Ordas Község Önkormányzatának Képviselő-testülete jóváhagyja a Bursa Hungarica Önkormányzati Ösztöndíjrendszer 2026. évi fordulójához való csatlakozását és felhatalmazza a polgármestert a csatlakozási nyilatkozat aláírására.

Határidő: várhatólag 2025. szeptember 30. 
Felelős: Szabó Zsolt polgármester

4./ Támogatási kérelem benyújtása a 2026. évi startmunka mintaprogramhoz
Előterjesztő: Szabó Zsolt polgármester

Szabó Zsolt: Természetesen a Startmunkaprogramot is folytani kívánjuk. Kérem, ha támogatjátok, kézfeltartással jelezzétek!

(az előterjesztés a jegyzőkönyv 8. melléklete)

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett.

Szám: 44/2025 (VIII.27.) Kt. h.
Tárgy: Támogatási kérelem benyújtása a 2026. évi startmunka mintaprogramhoz

H A T Á R O Z A T

1./ Ordas Községi Önkormányzat Képviselő-testülete egyetért azzal, hogy az Önkormányzat 2026. évre a járási startmunka mintaprogramok közül az alábbi programokra nyújtson be támogatási kérelmet:
1. Szociális jellegű program

2./ A Képviselő-testület felhatalmazza a polgármestert a támogatási kérelem benyújtására és arra, hogy a támogatási kérelem nyertessége esetén a tervezett startmunkaprogram megvalósításához kapcsolódó dokumentumokat aláírja, a szükséges intézkedéseket megtegye, illetve a szükséges eljárásokat megindítsa.

Határidő: azonnal, folyamatos
Felelős: Szabó Zsolt polgármester

A határozatról értesül: 
1./ Bács-Kiskun Vármegyei Kormányhivatal Kalocsai Járási Hivatala Foglalkoztatási Osztály
2./ KÖHI számviteli ügyintéző

5./ Pályázat benyújtása a LEADER KAP-RD57-093-1-25 kódszámú Közösségi fejlesztések támogatása című felhívás alapján - Kommunális eszközök beszerzése és XXIX. Ordasi Falunapok rendezvény megvalósítása címmel
Előterjesztő: Szabó Zsolt polgármester

Szabó Zsolt: Eszközbeszerzésre és a falunapunk költségeire pályáznánk, amit szeretnék augusztus 21-22-23-án megrendezni, és 2.500.000 Ft értékben pályáznánk Az előterjesztésben részletesen olvashattátok. Van-e kérdésetek?

(az előterjesztés a jegyzőkönyv 9. melléklete)

Varga Attiláné: Én támogatom mindkettőt, sokkal jobbnak tartom ezt az időpontot, mint az utolsó hétvégét.

További hozzászólás és kérdés hiányában a polgármester kérte a szavazatokat a javaslatról.
A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett.

Szám: 45/2025 (VIII.27.) Kt. h.
Tárgy: Pályázat benyújtása a LEADER KAP-RD57-093-1-25 kódszámú Közösségi fejlesztések támogatása című felhívás alapján - Kommunális eszközök beszerzése és XXIX. Ordasi Falunapok rendezvény megvalósítása címmel

H A T Á R O Z A T

1. Ordas Község Önkormányzat Képviselő-testülete pályázatot kíván benyújtani a LEADER KAP-RD57-093-1-25 kódszámú „Közösségi célú fejlesztések támogatása” című felhívás alapján „Kommunális eszközök beszerzése és XXIX. Ordasi Falunapok rendezvény megvalósítása” címmel, az Agrárminisztérium Közös Agrárpolitika Végrehajtásáért Felelős Helyettes Államtitkársága (Nemzeti Irányító Hatóság) részére.

2. A beruházás célja: 

· eszközbeszerzés: 1 db fűnyírótraktor, 2 db motoros fűkasza, 1 db rönkhasító, 2 db motoros fűnyíró, 1 db motoros lombfújó, 1 db motoros ágaprító, 
· a XXIX. Ordasi Falunapok rendezvényen élelmezési költségek, hangosítás, előadók költségei,
· műveletmenedzsment.

3. A projekt megvalósítási helyszíne: 6335 Ordas, Kossuth utca 8. (106. hrsz.), 
6335 Ordas, Kossuth utca (100. hrsz.)

4. A Képviselő-testület a beérkezett árajánlatok alapján a beruházás forrásösszetételét a    következők szerint állapítja meg:


	A projekt teljes költsége (Ft): 9 918 559

	A projekt elszámolható költsége (Ft): 9 911 059

	A projekt nem elszámolható költsége (Ft): 7 500

	Igényelt támogatás (Ft): 9 415 506

	Önerő - Saját forrás (Ft): 495 553



5. Az önkormányzat a fejlesztést 2025. évben kívánja megvalósítani, melyhez a saját erő fedezetét az önkormányzat a 2025. évi költségvetésének terhére biztosítja. Ordas Községi Önkormányzat kötelezettéget vállal arra, hogy a támogatás elnyerése esetén az önerő összegét a költségvetésében elkülöníti.

6. A projekt fizikai befejezésének határideje: 2026.12.31.

Felelős: polgármester
Határidő: azonnal

6./ Beszámoló a Homokhátsági Regionális Hulladékgazdálkodási Önkormányzati Társulás 2024 évi költségvetésének végrehajtásáról 
Előterjesztő: Szabó Zsolt polgármester

Szabó Zsolt: A Homokhátsági Regionális Hulladékgazdálkodási Önkormányzati Társulás megküldte a beszámolóját a 2024 évi költségvetés végrehajtásáról. 

(az előterjesztés a jegyzőkönyv 10. melléklete)

Szabó Zsolt: Aki ezzel egyetért és elfogadja, szavazzon!

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetértett a beszámoló elfogadásával.

Szám: 46/2025 (VIII.27.) Kt. h.
Tárgy: Beszámoló a Homokhátsági Regionális Hulladékgazdálkodási Önkormányzati Társulás 2024 évi költségvetésének végrehajtásáról

H A T Á R O Z A T

Ordas Községi Önkormányzat Képviselő-testülete megtárgyalta és elfogadja a Homokhátsági Regionális Hulladékgazdálkodási Önkormányzati Társulás 2024 évi költségvetésének végrehajtásáról szóló beszámolót az ott meghatározott bevételi és kiadási főösszeggel és maradvánnyal.

Határidő: azonnal, folyamatos
Felelős: Szabó Zsolt polgármester

A határozatról értesül: 
Homokhátsági Regionális Hulladékgazdálkodási Önkormányzati Társulás

A jelenlévő 5 fő szavazásra jogosult képviselő 5 igen szavazattal, tartózkodás és nem szavazat nélkül egyhangúlag egyetért.

7./ Földbérleti szerződések meghosszabbítása
Előterjesztő: Szabó Zsolt polgármester

Szabó Zsolt: A 2438-as és a 2447-es hrsz-ú területek bérleti szerződései lejártak, sürgősen kellett intézkedni, ezért aláírtam a szerződést, mert beszéltünk róla, ugyanúgy az eddigi bérlő, Borsodi László bérli továbbra is 5 évre, 2030. július 31-ig 100 000 Ft/ha haszonbérért, ami ennél a két kis területnél 14 620 Ft-ot jelent. Kérlek benneteket, hogy utólag hagyjátok jóvá!

(a szerződések a jegyzőkönyv 11. melléklete)

Szám: 47/2025 (VIII.27.) Kt. h.
Tárgy: haszonbérleti szerződés jóváhagyása a 2438-as és a 2447-es hrsz-ú területek bérbeadására
H A T Á R O Z A T

Ordas Községi Önkormányzat Képviselő-testülete jóváhagyja a Borsodi Lászlóval kötött haszonbérleti szerződést a 2438-as és a 2447-es hrsz-ú területek bérbeadására.

Határidő: folyamatos
Felelős: Szabó Zsolt polgármester

Szabó Zsolt: Ugyanígy szerződést kötöttem a 2129 hrsz-ú területre, 45.760 Ft bérleti díj fejében Tóth Zoltán eddigi bérlővel. Kérem, hogy ezt is hagyjátok jóvá!

Szám: 48/2025 (VIII.27.) Kt. h.
Tárgy: haszonbérleti szerződés jóváhagyása a 2129-es hrsz-ú terület bérbeadására

H A T Á R O Z A T

Ordas Községi Önkormányzat Képviselő-testülete jóváhagyja a Tóth Zoltánnal kötött haszonbérleti szerződést a 2129-es hrsz-ú terület bérbeadására.

Határidő: folyamatos
Felelős: Szabó Zsolt polgármester

8./ Egyéb ügyek
Előterjesztő: Szabó Zsolt polgármester

Szabó Zsolt: Az óvoda elindult, iskola is jövő héten elindul. A vezetőkkel egyeztetve az indulással kapcsolatban az önkormányzat mindenben támogatja a két intézményt, és teljesítjük a kérésüket. Az óvodában most van az új kisgyermekek beszoktatási időszaka. Iskolában hétfőn reggel lesz a tanévnyitó.

Varga Attiláné: Szeretném kérdezni, hogy az óvodával kapcsolatban hogyan alakul a foglalkoztatottsága a kisegítőnek, akit az önkormányzat biztosított, ha visszajön a gyesről a dada?

Szabó Zsolt: A vezető óvónővel beszéltem, szeretné megtartani továbbra is napi 2 órában a kisegítőt, különböző feladatokra, pl.udvarrendezésre. Megbeszélem az óvónővel, ha szükség van rá besegít, de nem lesz rendszeres. Lefedjük a napjait a hivatal, könyvtár-takarítással.

Falunapok után vagyunk, én a magam részéről elégedett voltam, köszönöm mindenki munkáját, jó visszajelzések jöttek. Figyeltem a kritikákra is, de annak nyilván anyagi vonzatai vannak. Azt mondom, hogy a rendezvények sokszínűek voltak, a jövőt illetően, amit jeleztek, próbálunk változtatni. Gyerek-programokat illetően jó ötlet volt, hogy a Tájház udvarában volt, ezt több kisgyermekes is megerősítette.

Varga Attiláné: Az éjszakai bállal kapcsolatban számomra kérdés, hogy ilyen formában kell-e, mert nagyon kevesen voltak.

Szabó Zsolt: Én még megpróbálnám, esetleg mást, mert a zenekar minősége fontos. Sajnos nem a mai zeneszámokat játszották, későn lett lefoglalva. Azt gondolom, hogyha most időben foglalunk, akkor jó lesz.

Patyi Roland: Én azt látom, hogy előítéletesek az emberek, ha már nem ismert előadók vannak, inkább el sem jönnek. Azt gondolom, hogy amúgy jó előadók voltak.

Zsigmond Enikő: Érdekes hogy így gondolkodnak, nekem tetszettek az előadók.

Varga Attiláné: Onnan kell kiindulni, amit a Zsolti is mond, anyagi feltételek, meg mi, hogy mi a cél. Én azt gondolom, hogy aki ide jön, az érezze jól magát, nem az a cél, hogy idejöjjön egy név, és másik 1000 ember, aki nem ebbe a faluba való, mert nem tud viselkedni. Lehet név nélkül is jó falunap, színvonalas volt és mindenki megtalálhatta a magának valót, az árusok is sokrétűek voltak. Az ebédeltetés is zökkenőmentesen lezajlott, nagyon jók voltak a fiatalok, igaz kellenek melléjük idősebbek, mert meghálálgatták a szavunkat.

Patyi Roland: Egyik ismerősöm, aki már kritikusan jött oda hozzám még a falunapok előtt, hogy ő azt látja, hogy a környező településeken mindenhol, van egy sablon és minden falinap ugyan olyan, hogy mi értelme van ezeknek. Légközelebb találkozunk majd megkérdezem tőle hogy javasoljon valamit, mivel lehetne másabb?

Varga Attiláné: Kell-e más? Kinek miről szól a falunap, itt ez is kérdés.

Dr. Sárközi Zsolt János: Mit érthet sablonon?

Patyi Roland: Arra gondolt, hogy mindenhol van hagyományőrző néptánc, és van valamilyen előadó.

Varga Attiláné: Igen azért, mert falunap. Valószínűleg más igényei vannak. Viszont ami különlegesség és egyedi a falunkban, az az alkotótábor: Ilyen alkotótábor-megnyitó, és ilyen kiállítás nincs minden faluban. Igaz, hogy minden évben van, de minden évben mégis más.
Szeretném mondani, hogy nagyon jó kezdeményezésnek tartottam az Ordas Jövőjéért Alapítvány kitelepülését, csak kicsit propagálni kellett volna, mert sokan nem tudták. Sikerült támogatást gyűjteni? 

Patyi Roland: Sikerült, összegyűlt 31.000 Ft. Az ebéd kapcsán, szeretném kérdezni, hogy van- e arra szükség, hogy külön csoportokra szedjük a fizetős vendégeket a meghívottakat, fellépőket, mikor úgysem lehet ellenőrizni. Ezzel kapcsolatban is lehetett hallani a kritikákat, ki a meghívott és ki nem.

Varga Attiláné: Igen van, így legalább mindenki tudja, hogy mégis merre üljön le.

Szabó Zsolt: Igen kell, és szeretném, ha ez a jövőben is így maradna.

Zsigmond Enikő: El kell engedni a kritikákat a fülünk mellett, senki nem tudhatja, hogy a meghívott az éppen miért lett meghívva. Mi megbízunk annyira a polgármesterünkben és egymásban, hogy aki tudja, hogy valamiért a munkájához tartozik valakinek valamivel, akkor azt hadd hívja meg ebédre.

Szabó Zsolt: Voltam már több falunapon és el kell, hogy mondjam, egy polgármester sem indokolja meg a testületének hogy kit miért hívott meg. Ez bizalmi kérdés.

Zsigmond Enikő: Én majd az osztáson még finomítanék, jövőre több együtt gondolkodásra lesz szükség. Majd a töltött káposztán is elgondolkodnék, ha oda kerülünk.

Szabó Zsolt: Köszönöm a jelzéseket.
Érkezett egy megkeresés, lenne érdeklődés a Husqvarna LT 151 típusú fűnyírótraktorra, amit már nem lehet felújítani, le van selejtezve. Alkatrészként még hasznosítható lenne. Úgy gondolom,  adjuk meg a lehetőséget másnak is, hirdessük meg ki mennyit ajánl érte és a legjobb ajánlattevőnek adjuk el, szeptember 15-ig lehet majd ajánlatot tenni.
A vastalanítóval kapcsolatban is ezt gondolom, legyen meghirdetve, akinek kell, szerelje ki és vigye is el. Több körben hirdettük már eladásra országosan nem volt rá jelentkező, ezért gondoltam, hogy vashulladékként hirdessük meg. 

A buszmegállóval kapcsolatban felmerült egy ötlet, hogy berendeznénk könyvtárnak. Ebbe az ügyben haladjunk? 

Zsigmond Enikő: Tóth Juditnak volt ötlete, én támogatom.

Varga Attiláné: Igen. Én javaslom, hogy a padot, ami oda lett véve legyen lerögzítve.

Szabó Zsolt: Szeretném, ha kulturáltan meg lenne csinálva, minden nap lenne takarítva. Mit gondoltatok oda?

Zsigmond Enikő: Ha tudnánk szerezni egy könyves állványt az jó lenne, szélesebb polc. Éva mondta, hogy vannak a könyvtárban régi újságok, azokat ki lehetne tenni. A falubeliek is, ha vannak használaton kívül könyveik, odavihetnék.

Szabó Zsolt: Majd a berendezésben kérem a segítségeteket.
A Kossuth u. 3 számú szociális bérlakásunkban, ahol sikerült a leválasztás, lenne egy bérlő, Minkov Petra a kisfiával. Jövő héten lenne szerződéskötés, és utána tudja átíratni az órákat.

Az Ady utca 32. szám alatti ingatlanhoz tartozó területtel kapcsolatban született döntés a kimérésről, leválasztásáról, ha ez megtörtént, javaslom a leválasztott föld eladását 200.000 Ft-ért. A földmérő elmondta, hogy a mellette lévő terület tulajdonosa jogosult a megvételre. 

Szeretnélek tájékoztatni benneteket, hogy a Viking cég felvette velünk a kapcsolatot, és kapott az önkormányzat 250.000 Ft támogatást. Utólagos engedelmetekkel, hogy a falunapokra meglegyen, a gumipályára vettünk új alumínium kapukat, hálókkal együtt, összesen 420.000 Ft. El is számoltunk a támogatással, és a Viking cégnek kifejezetten tetszett, hogy a sportra fordítottuk a támogatás összegét.

Varga Attiláné: Szeretném kérdezni, ötletként javaslom, hogy mivel az önkormányzat az idei évben beiskolázási támogatást nem tudott adni, hogy ha úgy alakul az év végén valamilyen módon a gyermekes családokat tudnánk-e támogatni?

Szabó Zsolt: Nagyon nehéz időket élünk, nem látom értelmét, hogy jómódú családokat 3.000-5.000 Ft-tal támogassunk. Aki nehezebb körülmények között él, adjon be települési támogatásra kérelmet, támogatjuk őket. Ha osztunk, az minimum 2.000.000 Ft, akkor inkább az iskola, óvoda vagy a közösséget támogassuk. De ha ti másként döntötök, módosítani kívánjátok, beszéljünk róla.

Varga Attiláné: Én csak elgondolkodásra javasoltam.

Szabó Zsolt: Köszönöm a felvetést. Van-e még javaslat, hozzászólás?
Amennyiben nincs, a TEIT híreket ismertetném még.

A polgármester ismertette a TEIT híreit.

(a TEIT hírek a jegyzőkönyv 12. melléklete)

Szabó Zsolt: Amennyiben nincs több témánk, az ülést lezárom.

Több kérdés, hozzászólás nem hangzott el, ezért a polgármester az ülést 16 óra 54 perckor bezárta.

K.m.f.

              jkv.hit.						                          jkv.hit.




